Den aller dyreste lejlighed, som lige nu er til salg i Nordjylland, er placeret med udsigt over Fjorden i Aalborg. Lejligheden er ikke bare den dyreste lejlighed i Aalborg netop nu - det er også den absolut dyreste ejerlejlighed, som Aalborg nogensinde har set. I alt er der 278 kvadratmeter, og den ligger i den gamle maskinhal på havnefronten med udsigt over Fjorden. Prisen er 14,5 millioner kroner. Boligen er ikke indflytningsklar endnu. Det er den gamle Maskinhal, der skal renoveres  under navnet "The Old Yard". Bygningen er oprindelig tegnet af Kgl. Bygningsinspektør Einar Packness for Stuhrs Maskin- og Skibsbyggeri i 1918. Ejerlejlighederne i "The Old Yard" kommer til at variere i mange størrelser, der starter fra 64 kvm til 277 kvm for den allerstørste ejerlejlighed.  Og lige nu ligger to af lejlighederne i top fem af de dyreste lejligheder i Nordjylland. Den dyreste på de 14.499.000 kroner og den næstdyreste i stueplan til 12.995.000 kroner. Mens vi her i Nordjylland ligger på en maks pris på en lejlighed på de 14,5 millioner kroner, så er den dyreste lejlighed i hele landet lige nu til salg på Fortkaj i København. Den er udbudt til 31.995.000 kroner.

Referat:
14,5 millioner kroner. Så meget koster Nordjyllands dyreste lejlighed, der lige nu er til salg i den gamle maskinhal i Aalborg.